Verdagtes aan metrobeampte se moord verbind | Maroela Media
Twee mans wat in hegtenis geneem is vir die besit van 'n gesteelde voertuig, word ook aan die moord op 'n Johannesburgse metropolisiebeampte verbind.
Hoofsupt. Wayne Minnaar, woordvoerder van die metropolisie, het gesê die verdagtes word verbind aan die moord op Silver Moremi op 16 September. Moremi is in Ivory Park doodgeskiet terwyl hy sy motor se band laat herstel het.
Volgens Minnaar is Moremi se gesteelde vuurwapen in 'n sak in die gesteelde motor gevind. Die twee verdagtes en nog 'n man is verlede Woensdag in Fourways in hegtenis geneem. Die mans het in 'n Mercedes Benz gery toe hulle in 'n botsing met 'n BMW betrokke was. "Daar is vasgestel dat die mans van veiligheidswagte probeer vlug het."
Twee ongelisensieerde vuurwapens is in die Mercedes Benz gevind. Twee van die mans het gevlug en in 'n kwekery naby die toneel weggekruip voor hulle in hegtenis geneem is. Die derde man is in die motor gevind. Sy been was gebreek. 'n Vierde verdagte het te voet gevlug en is steeds soek.
Volgens Minnaar is die Mercedes Benz in November in Pretoria gesteel. Die verdagtes sal binnekort in die Randburg-landdroshof verskyn.
Sien, een of ander tyd loop jy jouself was … in die Gereg … en dan is dit nag vir jou … "crime does not pay"